**Christina María Aguilera** (s. 18. joulukuuta 1980 Staten Island, New York, Yhdysvallat) on yhdysvaltalainen laulaja, lauluntekijä sekä näyttelijä.

Aguileran ensimmäinen albumi, *Christina Aguilera*, julkaistiin vuonna 1999, ja sen menestys teki hänestä yhden vuosituhanteen vaihteen teinipopin aallon menestyneimmistä artisteista. Myös vuonna 2002 julkaistu *Stripped* ja vuonna 2006 julkaistu *Back to Basics* menestyivät hyvin maailmanlaajuisesti. Hänen tunnetuimpia kappaleitaan ovat muun muassa "Genie in a Bottle", "What a Girl Wants", "Dirrty" ja "Beautiful".

Aguilera on voittanut viisi Grammy-palkintoa, muun muassa Best New Artist -palkinnon vuonna 2000. Aguilera on myynyt maailmanlaajuisesti yli 50 miljoonaa albumia.

Vuonna 2010 Aguilera näytteli Cherin kanssa musikaalielokuvassa *Burleski*. Aguilera on myös yksi yhdysvaltalaisen *The Voice* -ohjelman alkuperäisistä tuomareista, ja hän on esiintynyt ohjelmassa neljänä kautena.

Elämäkerta
----------

### 1980–1998: Lapsuus ja uran alku

Christina Aguilera syntyi Staten Islandissa New Yorkissa Yhdysvalloissa. Christinan isä Fausto Aguilera on syntyjään ecuadorilainen, ja hänen äitinsä Shelly Fidler (nyk. Kearns) on juuriltaan irlantilainen.

Aguileran isä työskenteli Yhdysvaltain maavoimissa, minkä takia perhe muutti usein, ja he asuivat muun muassa Japanissa. Aguilera on kertonut nähneensä lapsena perheväkivaltaa. Hänen vanhempansa erosivat hänen ollessaan noin kuusivuotias, ja Christina ja hänen nuorempi siskonsa Rachel muuttivat äitinsä kanssa Pittsburghiin.

Aguilera esiintyi ahkerasti Pittsburghissa jo lapsena muun muassa kykykilpailuissa ja urheilutapahtumissa. Saamansa huomion takia häntä kiusattiin koulussa. Myöhemmin Aguilera jäi pois koulusta ja kävi koulunsa loppuun kotiopetuksessa. Kahdeksanvuotiaana hän esiintyi *Star Search* -ohjelmassa ja tuli toiseksi. Seuraavana vuonna hän pyrki *The Mickey Mouse Club* -ohjelmaan, mutta oli siihen vielä liian nuori. Hänet kutsuttiin myöhemmin uudelleen koe-esiintymiseen, ja hän pääsi ohjelmaan 12-vuotiaana. Ohjelmassa esiintyivät myös muun muassa Britney Spears, Justin Timberlake ja Keri Russell.

Aguilera valittiin vuonna 1998 levyttämään kappale "Reflection" Disneyn *Mulan*-animaatioelokuvan soundtrackille. Kappale oli Golden Globe -ehdokkaana.

Aguileran ääniala käsittää yli neljä oktaavia. Hänen esikuviaan ovat muun muassa Etta James, Whitney Houston, Billie Holiday ja Janet Jackson.

### 1999–2001: *Christina Aguilera*, *Mi Reflejo* ja *My Kind of Christmas*

Heti "Reflectionin" jälkeen Aguilera sai sopimuksen RCA Records -levy-yhtiön kanssa. RCA:n on kerrottu käyttäneen miljoona dollaria Aguileran debyyttilevyn tekemiseen: tuottamiseen, kappaleiden kirjoittamiseen ja laulutunteihin. Albumin vastavaa tuottaja on Ron Fair, silloinen RCA Recordsin senior vice president, jolle Aguilera koe-esiintyi levy-yhtiössä. 22. kesäkuuta 1999 julkaistiin single "Genie in a Bottle", josta tuli Aguileran läpimurtohitti. Yhdysvalloissa kappale nousi Billboard Hot 100 -listan kärkeen. Sitä myytiin 1,4 miljoonaa kappaletta, ja se oli maassa toiseksi eniten myyty single vuonna 1999. Single menestyi myös maailmanlaajuisesti, ja se oli listaykkösenä 21 maassa. Myös albumin singlet "What a Girl Wants" ja "Come On Over Baby (All I Want Is You)" olivat Yhdysvalloissa listaykkösiä, ja single "I Turn to You" oli parhaimmillaan kolmantena.

Albumi *Christina Aguilera* julkaistiin 24. elokuuta. Sitä myytiin Yhdysvalloissa ensimmäisellä viikolla 252 000 kappaletta, ja se nousi heti Billboardin albumilistan kärkeen. Joulukuussa 2000 RIAA antoi albumille kahdeksankertaisen platinalevyn kahdeksan miljoonan levyn myynnistä. Maailmanlaajuisesti albumia on myyty 17 miljoonaa kappaletta. Helmikuussa 2000 Aguilera voitti parhaan uuden artistin (Best New Artist) Grammy-palkinnon.

Toukokuussa 2000 Aguilera aloitti ensimmäisen konserttikiertueensa Yhdysvalloista. Hänen toinen studioalbuminsa *Mi Reflejo* julkaistiin 12. syyskuuta 2000. Albumi sisälsi espanjankielisiä versioita debyyttialbumin kappaleista sekä uusia kappaleita. Albumi nousi Yhdysvaltojen Latin Music Chart -listan ykkössijalle ja pysyi listan kärjessä yhdeksäntoista viikkoa. Billboard 200 -albumilistalla *Mi Reflejo* ylsi sijalle 27. RIAA antoi albumille kuusinkertaista platinaa latinoalbumien kategoriassa. Levyä on myyty Yhdysvalloissa yli 480 000 kappaletta. Vuonna 2001 Aguilera voitti Latin Grammy -palkinnon kategoriassa Best Female Pop Vocal Album (Paras naisartistin pop-albumi).

24. lokakuuta 2000 julkaistiin Aguileran kolmas studioalbumi ja ensimmäinen joulualbumi *My Kind of Christmas*. Albumi oli parhaimmillaan Billboard 200 -listan sijalla 28. ja se myi Yhdysvalloissa platinaa.

Aguilera haastoi entisen managerinsa Steven Kurtzin oikeuteen lokakuussa 2000 ja vaihtoi managerikseen Irving Azoffin.

Helmikuussa 2001 Aguilera duetoi Ricky Martinin kanssa kappaleella "Nobody Wants to Be Lonely". Single ylsi Billboard Hot 100 -listalla sijalle 13. Myöhemmin samana vuonna Aguilera, Pink, Mýa ja Lil’ Kim levyttivät yhteistyössä cover-version Patti LaBellen vuoden 1974 singlestä "Lady Marmalade" *Moulin Rouge!* -elokuvan soundtrackille. "Lady Marmalade" nousi Yhdysvaltojen Hot 100 -listalla ykköseksi viiden viikon ajaksi. Se nousi singlelistojen kärkeen myös 11 muussa maassa. Yhteistyö poiki kaikille neljälle Grammy-palkinnon kategoriassa Best Pop Collaboration with Vocals. Samana vuonna Aguilera voitti myös parhaimman latinalaisartistin World Music Award -palkinnon.

Elokuussa 2001 julkaistiin demoalbumi *Just Be Free*, jonka Aguilera oli levyttänyt 14–15-vuotiaana. Hän yritti oikeusteitse estää levyn julkaisemisen, mutta lopulta sopi asian albumin oikeudet omistaneen levy-yhtiön kanssa.

### 2002–2003: *Stripped*

Seuraavaa albumia varten Aguilera halusi eroon teinipop-imagostaan. Hän sanoi vanhan tyylinsä olleen levy-yhtiön sanelema, eikä hän voinut olla oma itsensä. Aguilera värjäsi hiuksensa mustiksi ja käytti lempinimeä "Xtina". Albumin ensimmäinen single "Dirrty" julkaistiin syyskuussa 2002. Sen musiikkivideo aiheutti kohua seksuaalisen sisältönsä vuoksi. Singlen paras sijoitus Yhdysvalloissa Billboard Hot 100 -listalla oli sijalla 48. Euroopassa se ylsi viiden parhaan joukkoon useassa maassa. Albumin toinen single "Beautiful" ylsi Yhdysvalloissa listakakkoseksi ja listakärkeen muun muassa Australiassa ja Britanniassa. Aguilera voitti kappaleella Grammy-palkinnon kategoriassa Best Female Pop Vocal Performance. Muita albumin singlejä olivat "Fighter", "Can't Hold Us Down" ja "The Voice Within".

Albumi *Stripped* julkaistiin 29. lokakuuta 2002. Se myi ensimmäisellä viikollaan yli 300 000 kappaletta ja nousi Yhdysvaltojen albumilistan kakkossijalle. Suurin osa levyn lauluista oli Aguileran itsensä kirjoittamia.

### 2004–2010: *Back to Basics*, *Bionic* ja *Burleski*

15. elokuuta 2006 Christina Aguilera julkaisi seuraavan albuminsa *Back to Basics*. Albumi nousi ykkössijalle 13 maassa. Albumi on tuplalevy. Aguilera on ollut mukana kirjoittamassa jokaista albumiraitaa. Albumilta julkaistiin singlet "Ain't No Other Man" (2006), "Hurt" (2006) sekä "Candyman" (2007).

Kesällä 2006 Aguilera julkaisi seuraavan albuminsa ensimmäisen singlen nimeltä "Ain’t No Other Man". Hän käytti kappaleeseen 1920-luvun jazz-vaikutteita, mutta lisäsi siihen nykyaikaisen R&B-sävyn. Kappale nousi singlelistan kymmenen myydyimmän joukkoon sekä Britanniassa että Yhdysvalloissa.

Aguilera julkaisi 11. marraskuuta 2008 kokoelma-albumin *Keeps Gettin’ Better: A Decade of Hits*. Single "Keeps Gettin’ Better" julkaistiin syksyllä. Seuraava albumi *Bionic* julkaistiin 8. kesäkuuta 2010. Tuottajina tällä albumilla oli muun muassa australialainen laulaja ja lauluntekija Sia.

Aguilera on esiintynyt dokumenttielokuvassa *Shine a Light*. Vuonna 2010 hän tähditti musikaalia *Burleski*. Elokuva sai ensi-iltansa Suomessa 2011. Se on tuottanut maailmanlaajuisesti yli 100 miljoonaa dollaria. Myös elokuvan soundtrack on menestynyt hyvin listoilla.

### 2011 – nykyhetki: *Lotus* ja *The Voice*

Vuonna 2011 hän julkaisi Maroon 5 -yhtyeen kanssa kappaleen "Moves Like Jagger". Biisin noustua Billboard Hot 100 -listan ykköseksi Christina liittyi niiden kahdeksan artistin joukkoon, jolla on ollut ykköshitti Billboard-listalla kolmella eri vuosikymmenellä (99, 00 ja 11). Muita listalla ovat muun muassa Michael Jackson, Madonna ja Janet Jackson.

Aguilera oli tuomarina *The Voice* -ohjelmassa ohjelman kolmella ensimmäisellä kaudella vuosina 2011–2012. Hän jättäytyi pois ohjelman neljänneltä kaudelta keskittyäkseen soolouraansa. Aguilera julkaisi uuden studioalbumin *Lotus* marraskuussa 2012. Albumi sisältää duetot Aguileran kanssa *The Voice* -ohjelmassa esiintyneiden Cee Lo Greenin ja Blake Sheltonin kanssa. Ensimmäisenä singlenä albumilta julkaistiin kappale "Your Body".

George McGovern Leadership Award -palkinnon saajat Aguilera (vas.) ja Novak (oik.) erikoiskunniamainninan saaneen Hillary Clintonin kanssa lokakuussa 2012.
### Yksityiselämä

Aguilera avioitui 19. marraskuuta 2005 musiikkituottaja Jordan Bratmanin kanssa Napa Valleyssa, Kaliforniassa. Kaikki häälahjansa hän lahjoitti hurrikaani Katrinan uhrien hyväksi. Tammikuussa 2008 Aguilera synnytti parin yhteisen pojan Los Angelesissa. Vuonna 2010 Aguilera ja Bratman erosivat. Nykyään hän seurustelee Matt Rutlerin kanssa. Aguilera synnytti parin yhteisen tyttären elokuussa 2014.

Musiikkiuransa ohella Aguilera on kunnostautunut hyväntekeväisyydessä. Hän tekee hyväntekeväisyyttä muun muassa kotiväkivallan, eläintenoikeuksien ja AIDS:n parissa. Lisäksi hän puhuu ahkerasti homojen ja lesbojen oikeuksien puolesta.

Vuodesta 2009 lähtien Aguilera on toiminut Yum! Brandsin World Hunger Relief -kampanjan edustajana. Toukokuussa 2010 hänet nimettiin Maailman ruokaohjelman (WFP) nälänvastaiseksi lähettilääksi, ja samassa kuussa hän vieraili kahdessa koulussa vuoden 2010 maanjäristyksen tuhoamalla alueella Haitissa. Haitin lisäksi Aguilera on vieraillut WFP:n operaatioissa Guatemalassa, Ruandassa ja Ecuadorissa. Vuonna 2012 Aguilera ja Yum! Brandsin hallituksen puheenjohtaja David Novak saivat WFP:n myöntämän George McGovern Leadership Award -palkinnon. Seuraavana vuonna Aguilera sai Muhammad Ali Humanitarian of the Year Award -palkinnon.

Diskografia
-----------

*Pääartikkeli: Christina Aguileran diskografia*

Kiertueet
---------

* Sears & Levis Tour (2000-2001)
* Justified/Stripped Tour (2003)
* Stripped World Tour (2003)
* Back To Basics Tour (2006-2007)

### DVD:t

* *Genie Gets Her Wish* (1999)
* *My Reflection* (2000)
* *Stripped Live in the UK* (2004)
* *Back To Basics: Live And Down Under* (2008)

Elokuvat
--------

* *Burleski* (2010)
* *Life of the party* (2018)

Parfyymit
---------

* XPose (2004)
* Christina Aguilera (2007)
* Inspire (2008)
* By Night (2009)
* Royal Desire (2010)
* Secret Potion (2011)
* Red Sin (2012)
* Unforgettable (2013)

Lähteet
-------

1. ↑  Stuart Levine: NBC hopes musical competition show resonates in crowded field *Variety*.  9.4.2011. Viitattu 7.11.2014. (englanniksi)
2. ↑  Chris Harnick: The Voice Bringing Back Christina Aguilera for Season 8 *E! Online*.  14.10.2014. Viitattu 7.11.2014. (englanniksi)
3. 1 2 3  Christina Aguilera- Biography *ca.movies.yahoo.com*.  Arkistoitu 11.12.2019. Viitattu 28.10.2014. (englanniksi)
4. ↑  Richard Harrington: Christina Aguilera's Fast Track  13.2.2000. washingtonpost.com. Viitattu 28.10.2014. (englanniksi)
5. 1 2  Sophfronia Scott Gregory: Uncorking the Genie *People*.  27.9.1999. Viitattu 15.11.2014. (englanniksi)
6. ↑  Rob Goldstein: Dreaming Of Genie (Arkistoitu alkuperäisestä) *Yahoo! Music*.  15.5.1999.  Arkistoitu 1.4.2007. Viitattu 15.11.2014. (englanniksi)
7. 1 2  Willman, Chris: Christina Aguilera talks about topping the charts *Entertainment Weekly*.  11.10.1999. Viitattu 30.7.2015. (englanniksi)
8. ↑  Christina Aguilera - Biography *Billboard*.  Arkistoitu 22.1.2014. Viitattu 8.11.2015.
9. ↑  Critic of Music: Vocal Range and Profile: Christina Aguilera *www.criticofmusic.com*. Viitattu 4.5.2016.
10. ↑  Christina Aguilera Can Die Happy — She's Bonded With 'Bad Girl' Idol Etta James *MTV News*. Viitattu 4.5.2016.
11. ↑  Christina Aguilera *IMDb*. Viitattu 4.5.2016.
12. ↑  Harrington, Richard: Christina Aguilera's Fast Track *Washington Post*.  13.2.2000. Viitattu 30.7.2015. (englanniksi)
13. 1 2  Christina Aguilera chart history Hot 100 *Billboard*. Viitattu 25.10.2015. (englanniksi)
14. ↑  Best-selling records of 1999 (Google Books) *Billboard*.  29.1.2000. Viitattu 25.10.2015. (englanniksi)
15. ↑  Portrait of an artist (Google Books) *Billboard*. Viitattu 25.10.2015. (englanniksi)
16. ↑  O'Connor, Christopher: Christina Aguilera Tops Puff Daddy With #1 Album In U.S. *MTV News*.  1.9.1999. Viitattu 25.10.2015. (englanniksi)
17. 1 2 3  Searchable database (Hakukone) RIAA. Viitattu 25.10.2015. (englanniksi)
18. ↑  Craig McLean: Christina Aguilera's 'eye on the prize' *The Telegraph*.  7.5.2010. Viitattu 25.10.2015. (englanniksi)
19. ↑  Rosen, Craig: Christina Aguilera Wins Best New Artist (Arkistoitu linkki) *Yahoo! Music*.  24.2.2000.  Arkistoitu 28.5.2008. Viitattu 25.10.2015. (englanniksi)
20. ↑  Basham, David: Aguilera To Play Prom In Augusta, Georgia *MTV*.  21.4.2000. Viitattu 2.11.2015.
21. ↑  Christina Aguilera - Mi Reflejo *AllMusic*. Viitattu 2.11.2015.
22. ↑  Aventura shows stayin power (Google Books) *Billboard*.  31.10.2009. Viitattu 2.11.2015.
23. 1 2 3  Billboard Chart History (Valitse lista alasvetovalikosta) *Billboard*. Viitattu 2.11.2015. (englanniksi)
24. ↑  Trust, Gary: Ask Billboard: Taylor Swift Out-'Shake's Mariah Carey  1.9.2014. Billboard. Viitattu 2.11.2015. (englanniksi)
25. ↑  Saraceno, Christina: Christina Wins Latin Grammy *Rolling Stone*.  30.10.2001. Viitattu 2.11.2015.
26. ↑  My Kind of Christmas *AllMusic*. Viitattu 2.11.2015.
27. ↑  Barron, James: Public lives *The New York Times*.  27.10.2000. Viitattu 2.11.2015.
28. ↑  Nobody Wants to Be Lonely *AllMusic*. Viitattu 2.11.2015.
29. ↑  AllMusic: Ricky Martin - Awards *AllMusic*. Viitattu 2.11.2015.
30. ↑  Trust, Gary: Iggy Azalea Claims Longest Hot 100 Reign For A Female Rapper With 'Fancy' *Billboard*.  2.7.2014. Viitattu 2.11.2015. (englanniksi)
31. ↑  Singer settles with label; letter from Aguilera to be included with each copy of Just Be Free. *mtv.com*.  5.7.2001. Viitattu 24.10.2014. (englanniksi)
32. ↑  Lipshutz, Jason: Christina Aguilera's Top 10 Biggest Career Moments *Billboard*.  21.11.2012. Viitattu 7.11.2015. (englanniksi)
33. ↑  Aguilera sheds teen pop image, alongside clothes *The Sydney Morning Herald.*.  30.10.2002. Viitattu 7.11.2015. (englanniksi)
34. ↑  Christina Aguilera feat. Redman - Dirrty *Dutch charts*. Viitattu 7.11.2015.
35. ↑  Christina Aguilera - Beautiful *Dutch charts*. Viitattu 7.11.2015.
36. ↑  Official Singles Chart Top 100 The Official UK Charts Company. Viitattu 7.11.2015.
37. ↑  Grammys 2004: The main winners *BBC News*.  9.2.2004. Viitattu 7.11.2015.
38. ↑   Christina Aguilera Working With Goldfrapp, Ladytron - Pitchfork
39. ↑   Christina Aguilera & Jordan Bratman Have a Boy, 13. tammikuuta 2008, People.com
40. 1 2 3  Christina Aguilera World Food Programme.  Arkistoitu 16.11.2015. Viitattu 1.11.2015. (englanniksi)
41. ↑  WFP:n uusin lähettiläs Christina Aguilera vierailulla Haitilla  11.5.2010. Maailman ruokaohjelma.  Arkistoitu 12.4.2016. Viitattu 1.11.2015.
42. ↑  World Food Program USA recognizes champions in solving global hunger; Pays special tribute to Secretary of State Hillary Clinton  3.10.2012. World Food Program USA.  Arkistoitu 27.10.2013. Viitattu 1.11.2015.
43. ↑  Christina Aguilera Perfumes
44. ↑

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Christina Aguilera**.
* Christina Aguileran virallinen sivusto (englanniksi)
* Christina Aguilera Internet Movie Databasessa. (englanniksi)

Christina Aguilera

|  |  |
| --- | --- |
| Studioalbumit | 
* *Christina Aguilera* (1999)
* *Mi Reflejo* (2000)
* *My Kind of Christmas* (2000)
* *Stripped* (2002)
* *Back to Basics* (2006)
* *Bionic* (2010)
* *Lotus* (2012)
* *Liberation* (2018)

 |
| Kokoelmat | *Keeps Gettin' Better: A Decade of Hits* (2008) |
| Soundtrackit | *Burlesque* (2010) |
| Demoalbumit | *Just Be Free* (1994) |
| EP:t | *Justin & Christina* (2003) |
| Elokuvat | *Burleski* (2010) |


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Suomi (KANTO)
* Yhdysvallat
* Tšekki
* Australia
* Korea
* Alankomaat
* Puola

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Synchronkartei
* Trove
* Elonet
* Yle

 |
|  |
| Muut | 
* Europeana
* IdRef

 |

 |